《读陶渊明诗》
宋代·李复

渊明才力高，诗语最萧散。
矫首捐末事，阔步探幽远。
初若不相捐，再味意方见。
旷然闲寂中，奇趣高蹇{左山右产}。
众辞肆滂葩，奸怪露舒惨。
凋刻虽云工，真风在平澹。
距今几百年，有作皆愧赧。
予尝跂清尘，忽忽气相感。
安得起从游，绝顶与同览。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。